Apple forsker i ny microLED-skærmteknologi

Der er mulighed for, at Apple allerede næste år præsenterer en ny, overlegen skærmteknologi i sit Apple Watch. Ifølge 9to5Mac presser Apple på for at kunne lancere produkter med microLED-teknologien, der forventes at erstatte OLED inden for de næste år.

MicroLED er, ligesom plasma og OLED, en såkaldt selv-emitterende skærmteknologi. De kræver ikke baggrundsbelysning som LED, men kan selv skabe lyset i de små pixels, der udgør skærmen. Teknologien lover at gøre skærme endnu lysere og være bedre til at vise farver – samtidig med at teknologien er mere strømbesparende end OLED.

Ni gange mere lysstærk end OLED

Teknologien blev opfundet i år 2000, men masseproduceres endnu ikke. Det er den udfordring som Apple har påtaget sig i samarbejde med Taiwan Semiconductor Manufacturing Company (TSMC), hævder 9to5Mac.

Allerede i 2014 opkøbte Apple firmaet LuxVue, der havde specialiseret sig i microLED-teknologien. LuxVue hævdede på et tidspunkt, at deres microLED var ni gange mere lysstærk end OLED- og LCD-skærme.

Det forventes at den nye skærmteknologi først introduceres i de mindre Apple Watch-skærmvarianter, for siden at blive rullet ud på iPhone.

Apple forsker i ny microLED-skærmteknologi